เงินบาทเปิดอ่อนค่า 31.02/05
ธนาคารซีไอเอ็มบีไทย รายงาน เงินบาทเปิดอ่อนค่ามาที่ 31.02/05 ตามค่าเงินยูโร-กังวลผลกระทบน้ำท่วม
21 ต.ค. 2554

ธนาคารซีไอเอ็มบีไทย รายงาน เงินบาทเปิดอ่อนค่ามาที่ 31.02/05 ตามค่าเงินยูโร-กังวลผลกระทบน้ำท่วม
นักบริหารเงิน จากธนาคาร ซีไอเอ็มบี ไทย เปิดเผยว่า เงินบาทเปิดตลาดเช้านี้อยู่ที่ระดับ 31.02/05 บาท/ดอลลาร์ ปรับตัวอ่อนค่าจากปิดตลาดเย็นวานนี้ที่ระดับ 30.89/91 บาท/ดอลลาร์ โดยเคลื่อนไหวตามค่าเงินยูโรและความกังวลต่อสถานการณ์น้ำท่วมในประเทศ
"(เงินบาท)อ่อนค่าตามค่าเงินยูโรและผลกระทบจากปัญหาน้ำท่วมที่ทำให้โรงงานหลายแห่งต้องหยุดการผลิต" นักบริหารเงิน กล่าว
ตลาดยังมีความกังวลเรื่องปัญหาวิกฤตหนี้ของสหภาพยุโรป และสถานการณ์น้ำท่วมในประเทศที่ส่งผลกระทบให้โรงงานอุตสาหกรรมต้องปิดทำการ และรอดูผลการประชุมนโยบายดอกเบี้ยของธนาคารกลางยุโรป(ECB) ที่ตลาดคาดการณ์ว่าจะมีมติให้ปรับลดอัตราดอกเบี้ยลง สำหรับความเคลื่อนไหวของค่าเงินสกุลหลักต่างประเทศที่สำคัญ 
เงินยูโรอยู่ที่ระดับ 1.3797/3800 ดอลลาร์/ยูโร ปรับตัวอ่อนค่าจากระดับ 1.3828/3830 ดอลลาร์/ยูโร ส่วนเงินเยนอยู่ที่ระดับ 76.74/77 เยน/ดอลลาร์ ปรับตัวแข็งค่าจากระดับ 76.80/82 เยน/ดอลลาร์
นักบริหารเงิน คาดว่า วันนี้เงินบาทจะเคลื่อนไหวในกรอบระหว่าง 30.95-31.10 บาท/ดอลลาร์